5.

Anexa VII se completează cu următorul text: „G. Bumbac În cazul în care un agricultor a declarat suprafețe însămânțate cu bumbac, statele membre calculează cuantumul care trebuie inclus în cuantumul de referință înmulțind numărul de hectare, rotunjit la două zecimale exacte, pe care s-a produs bumbac și care au beneficiat de un ajutor în temeiul alineatului (3) din Protocolul nr. 4 privind bumbacul (6) pentru fiecare an al perioadei de referință folosind următorul cuantum pe hectar: — 966 EUR pentru Grecia, — 1 509 EUR pentru Spania, — 1 202 EUR pentru Portugalia. H. Ulei de măsline Dacă un agricultor a primit un ajutor pentru producția de ulei de măsline, cuantumul acestuia se calculează prin înmulțirea numărului de tone pentru care s-a acordat această plată în perioada de referință (pentru fiecare dintre anii de comercializare 1999/2000, 2000/2001, 2001/2002 și respectiv 2002/2003) cu cuantumul unitar corespunzător ajutorului, exprimat în EUR pe tonă, fixat prin Regulamentele (CE) nr. 1415/2001 (7), (CE) nr. 1271/2002 (8), (CE) nr. 1221/2003 (9) și (CE) nr. 1794/2003 (10) ale Comisiei, înmulțit cu un coeficient de 0,6. Totuși, statele membre pot decide până la 1 august 2005 să majoreze acest coeficient. Acest coeficient nu se aplică agricultorilor pentru care numărul mediu de SIG-ha măslină în timpul perioadei de referință, din care se scade numărul de SIG-ha măslină corespunzător copacilor suplimentari plantați în afara oricărei scheme de plantare aprobată după 1 mai 1998, este mai mic de 0,3. Numărul de SIG-ha măslină se calculează pe baza unei metode comune care urmează să fie definită în conformitate cu procedura prevăzută la articolul 144 alineatul (2) și pe baza datelor din sistemul electronic de date geografice oleicole. În cazul în care ajutorul acordat în perioada de referință a fost afectat de aplicarea măsurilor prevăzute la articolul 2 alineatul (3) din Regulamentul (CEE) nr. 1638/98 (11), calculul prevăzut la paragraful al treilea se ajustează după cum urmează: — în cazul în care măsurile au fost aplicate numai pentru un singur an de comercializare, numărul de tone care trebuie luat în considerare pentru anul respectiv este egal cu numărul de tone pentru care ar fi fost acordat ajutorul în cazul în care măsurile nu ar fi fost aplicate; — în cazul în care măsurile au fost aplicate pentru doi ani de comercializare consecutivi, numărul de tone care trebuie luat în considerare pentru primul an se determină în conformitate cu prima liniuță, iar numărul de tone care trebuie luat în considerare pentru anul următor este egal cu numărul de tone pentru care s-a acordat un ajutor pentru ultimul an de comercializare anterior perioadei de referință și care nu a fost afectat de aplicarea măsurilor respective. Statele membre definesc numărul de hectare care trebuie luat în considerare pentru calcularea plății unice ca fiind numărul de SIG-ha măslină obținut folosind o metodă comună care urmează să fie definită în conformitate cu procedura prevăzută la articolul 144 alineatul (2) și pe baza datelor din sistemul electronic de date geografice oleicole, cu excepția numărului de SIG-ha măslină corespunzător copacilor suplimentari plantați în afara oricărei scheme de plantare aprobate după 1 mai 1998, cu excepția Ciprului și a Maltei, pentru care data se fixează la 31 decembrie 2001. I. Tutun brut În cazul în care un producător a primit o primă pentru tutun, cuantumul care trebuie inclus în cuantumul de referință se calculează prin înmulțirea numărului de kilograme obținut în medie în decursul a trei ani pentru care s-a acordat această primă cu cuantumul mediu ponderat pe trei ani al ajutorului acordat pe kilogram, în funcție de cantitatea totală de tutun brut din toate grupele de soiuri, înmulțit cu un coeficient de 0,4. Statele membre pot decide majorarea acestui coeficient. Începând cu 2010, coeficientul este de 0,5. Numărul de hectare care trebuie utilizat pentru calcularea plății unice corespunde cu suprafața indicată în contractele de cultivare înregistrate pentru care prima a fost acordată, pentru fiecare an al perioadei de referință, în limitele unei suprafețe de bază care urmează să fie stabilită de Comisie în funcție de suprafața totală care i se va comunica în conformitate cu anexa I punctul 1.3 din Regulamentul (CE) nr. 2636/1999 al Comisiei (12) În cazul în care ajutorul acordat pe parcursul perioadei de referință a fost afectat de aplicarea măsurilor prevăzute la articolul 50 din Regulamentul (CEE) nr. 2848/98, calculul prevăzut la paragraful al treilea se ajustează după cum urmează: — în cazul în care prima a fost redusă parțial sau a fost complet eliminată, cuantumurile plătite care trebuie luate în considerare pentru anul respectiv sunt egale cu cuantumurile care ar fi fost acordate în cazul în care nu s-ar fi aplicat reducerea; — acolo unde cota de producție a fost redusă parțial sau a fost complet eliminată, cuantumurile plătite care trebuie utilizate pentru anul respectiv sunt egale cu cuantumul primei care ar fi fost acordată în anul precedent în cazul în care prima nu ar fi fost redusă, cu condiția ca zona de producție indicată în ultimul contract de cultivare să nu fi fost folosită pentru o cultură eligibilă pentru orice altă schemă de ajutor direct în cursul anului respectiv. J. Hamei În cazul în care un producător a primit un ajutor pe suprafață pentru hamei sau un ajutor pentru retragerea temporară din circuitul agricol, statele membre calculează cuantumurile care trebuie incluse în cuantumul de referință înmulțind numărul de hectare, rotunjit la două zecimale, pentru care s-a acordat o plată pentru fiecare an din perioada de referință, cu un cuantum de 480 EUR pe hectar.